एक्सपर्टमा ब्लुबर्ड र प्लाटिनमको जित
ब्लुबर्ड कलेज र प्लाटिनम कलेजले तेस्रो एक्सपर्ट कलेज प्रिमियर लिग काठमाडौं क्षेत्रमा आइतबार सफलता हात पारेका छन् । ब्लुबर्डले हर्टल्यान्डलाई १ सय ३९ रनले र प्लाटिनमले एक्मी इन्जिनियरिङ कलेजलाई ६ विकेटले पराजित गरे । 
काठमाडौँ — ब्लुबर्ड कलेज र प्लाटिनम कलेजले तेस्रो एक्सपर्ट कलेज प्रिमियर लिग काठमाडौं क्षेत्रमा आइतबार सफलता हात पारेका छन् । ब्लुबर्डले हर्टल्यान्डलाई १ सय ३९ रनले र प्लाटिनमले एक्मी इन्जिनियरिङ कलेजलाई ६ विकेटले पराजित गरे । ल्याब स्कुल मैदानमा टस जितेको ब्लुबर्डले निर्धारित २० ओभरमा ५ विकेट गुमाई २ सय ३२ रन बनायो । टोलीबाट विवेक रानामगरले १ सय ३२ र विश्वास श्रेष्ठले ६९ रन जोडे । हर्टल्यान्डका प्रतिश जीसीले २ विकेट लिए । जवाफमा हर्टल्यान्ड १८.२ ओभरमा ९३ रनमा अलआउट भयो । प्रतिशले २३ र गजेन्द्र बोहराले २० रन बनाए । दोस्रो खेलमा टस हारेर पहिले ब्याटिङको निम्तो पाएको एक्मी १५.१ ओभरमा ७९ रनमा अलआउट भयो । टोलीका आरोन आचार्यले २७ र सर्भो श्रेष्ठले ११ रन बनाए । म्यान अफ द म्याच प्लाटिनमका रवि चौधरीले ३.१ ओभरमा २७ रन खर्चेर ४ विकेट लिए । प्रमोद कार्कीले २५ रन बनाएपछि प्लाटिनमले १३.१ ओभरमा लक्ष्य पूरा गर्‍यो । 